Yvirlitstrolingarnar á Landgrunninum lidnar Hóskvøldið 10. mars kom Magnus Heinason aftur frá yvirlitstrolingum á Landgrunninum, og harvið vóru yvirlitstrolingarnar, ið hava verið gjørdar á hvørjum vári síðan 1982, lidnar fyri hesu ferð. Høvuðsendamálið við hesum kanningum er at fáa til vega tilfar, ið skal nýtast í stovnsmetingum. Túrurin gekk væl, og tað eydnaðist at taka allar tær ætlaðu støðirnar. Uttan trupulleikar var túrurin tó ikki; m. a. fekk Magnus Heinason restir av einum troli um skrúvuna á Munkagrunninum. Roynt var at fáa trolið at loysna av aftur, men tá tað ikki gekk, varð siglt á Tvøroyri, har fólk frá Brymli fór niður at skera netið av; tað eydnaðist væl. Fyribils úrslit av hesum kanningum eru í túrfrágreiðingini fyri hendan túrin. Í frágreiðingini verður tikið saman um báðar túrar í vár, og samanberingar verða gjørdar við onnur ár.